รัฐบาล เชิญชวนโหลดแอปพลิเคชัน "Thai consular" สำหรับคนไทยที่เดินทางไปต่างประเทศ เพื่อให้ได้รับคุ้มครองดูแลอย่างสะดวกและรวดเร็ว
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า จากสถานการณ์โควิด-19 ที่เริ่มคลี่คลายทำให้ประเทศต่างๆ ผ่อนคลายมาตรการในการเข้าประเทศ ส่งผลให้พี่น้องประชาชนมีการเดินทางออกนอกประเทศ เพื่อติดต่อธุรกิจการศึกษาและการท่องเที่ยว ทั้งนี้รัฐบาลมีความห่วงใยพี่น้องประชาชนเพื่ออำนวยความสะดวกและดูแลช่วยเหลือพี่น้องประชาชนที่เดินทางไปในต่างประเทศให้ได้รับความปลอดภัยอย่างทั่วถึง ขอเชิญชวนให้โหลด แอปพลิเคชัน Thai consular ก่อน หรือระหว่างเดินทางไปต่างประเทศแอปพลิเคชัน Thai consular เป็นแอปพลิเคชัน ที่ให้ข้อมูลด้านการบริการต่างๆ ของกรมการกงสุล เช่น บริการด้านหนังสือเดินทาง บริการออกเอกสารตรวจลงตรา (VISA) บริการด้านสัญชาติและนิติกร การคุ้มครองคนไทยในต่างประเทศ ศูนย์ประสานการเลือกตั้งนอกราชอาณาจักรหากมีปัญหาต้องการความช่วยเหลือ แอปพลิเคชันดังกล่าวมีปุ่ม SOS ให้กดขอความช่วยเหลือได้ ไม่ว่าจะเป็นกรณี เจ็บป่วยร้ายแรง อุบัติเหตุร้ายแรง ภัยพิบัติ ก่อการร้าย โดยสามารถแชทข้อความได้ตลอด 24 ชั่วโมง